SET ปิดเช้าพุ่ง 13 จุด ตามตปท. หลังผลทดลองยารักษา “โควิด” สดใส-เฟดผ่อนคลายนโยบายการเงิน
SET ปิดเช้าพุ่ง 13 จุด ตามตปท. หลังผลทดลองยารักษา "โควิด" สดใส-เฟดผ่อนคลายนโยบายการเงิน โดยดัชนีช่วงเช้าปิดที่ระดับ 1,295.47 จุด เพิ่มขึ้น 12.79 จุด หรือ 1% มูลค่าการซื้อขาย 3.85 หมื่นล้านบาท
30 เม.ย. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,295.47 จุด เพิ่มขึ้น 12.79 จุด หรือ 1% มูลค่าการซื้อขาย 3.85 หมื่นล้านบาท 
10 หุ้นดันดัชนีเช้านี้

ด้าน นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส เปิดเผยว่า ตลาดหุ้นไทยเช้านี้ปรับตัวขึ้นในทิศทางเดียวกับตลาดหุ้นในภูมิภาคเอเชียที่เคลื่อนไหวในแดนบวกกันทั่วหน้าเฉลี่ย 1.5-2% ตอบรับปัจจัยบวกจากความคืบหน้ายา remdesivir รักษาผู้ป่วยโรคโควิด-19 โดยบริษัท Gilead Sciences ระบุว่าผลศึกษาการใช้ยา remdesivir ซึ่งทางบริษัทดำเนินการร่วมกับสถาบันภูมิแพ้และโรคติดต่อแห่งชาติ มีผลการรักษาเป็นไปในทางบวก
นอกจากนี้ ผลประชุมธนาคารกลางสหรัฐ (เฟด) ก็ยังคงผ่อนคลายนโยบายการเงิน โดยจะยังไม่รีบปรับขึ้นอัตราดอกเบี้ย และพร้อมที่จะทำมาตรการผ่อนคลายเชิงปริมาณ (QE) ต่อไป ทั้งนี้ตลาดบ้านเราได้รับแรงหนุนจากหุ้นในกลุ่มพลังงานหลังราคาน้ำมันปรับขึ้น หลังจากที่สำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบสหรัฐเพิ่มขึ้น 9 ล้านบาร์เรล ซึ่งต่ำกว่าที่ตลาดคาดไว้ว่าจะเพิ่มขึ้น 11 ล้านบาร์เรล อีกทั้งการทยอยเปิดเมืองก็ทำให้เศรษฐกิจฟื้นตัวดีขึ้นได้
อย่างไรก็ดี ให้ติดตามตัวเลขผลิตภัณฑ์มวลรวมภายในประเทศ (GDP) งวดไตรมาส 1/63 ของทางฝั่งยุโรป, การประชุมธนาคารกลางยุโรป (ECB) และบ้านเราก็ติดตามการทยอยประกาศผลประกอบการของบริษัทจดทะเบียนต่อไป ซึ่งสัปดาห์หน้าจะมีงบการเงินทยอยออกมามาก
สำหรับแนวโน้มการลงทุนในช่วงบ่ายนี้ นายวีระวัฒน์ กล่าวว่า ตลาดฯอาจยังยืนในแดนบวกได้ แต่ระหว่างทางอาจเผชิญแรงขายทำกำไรบ้าง เพราะจะมีวันหยุดระยะยาวในช่วงสุดสัปดาห์นี้ด้วย รวมถึง Valuation ตึง ๆ หลังมองเทรดที่ระดับ 1,300 จุด คิดเป็น P/E 17 เท่า ถือว่าไม่ถูกแล้ว
พร้อมให้แนวรับ 1,290-1,285 จุด ส่วนแนวต้าน 1,300-1,320 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT     มูลค่าการซื้อขาย  3,709.84 ล้านบาท  ปิดที่   34.50 บาท เพิ่มขึ้น  0.50 บาท
BAM     มูลค่าการซื้อขาย  3,093.11 ล้านบาท  ปิดที่   24.80 บาท เพิ่มขึ้น  0.30 บาท
PTTEP   มูลค่าการซื้อขาย  2,389.89 ล้านบาท  ปิดที่   83.00 บาท เพิ่มขึ้น  4.75 บาท
KBANK   มูลค่าการซื้อขาย  1,996.57 ล้านบาท  ปิดที่   86.50 บาท เพิ่มขึ้น  2.50 บาท
AOT     มูลค่าการซื้อขาย  1,915.11 ล้านบาท  ปิดที่   61.75 บาท เพิ่มขึ้น  1.75 บาท